ИЗБОРНОМ ВЕЋУ

ФИЛОЗОФСКОГ ФАКУЛТЕТА

УНИВЕРЗИТЕТА У БЕОГРАДУ

Изабрани одлуком Већа од 23. децембра 2021. године у комисију за припрему реферата о кандидатима за избор у звање ванредног професора за ужу научну област класичне науке — тежиште истраживања Грчка лингвистика, са пуним радним временом, на одређено време од пет година, подносимо Већу следећи

**ИЗВЕШТАЈ**

На конкурсни оглас објављен у Огласним новинама националне службе за запошљавање „Послови“ од 5. јануара 2022. године пријавио се један кандидат, **др Сандра Шћепановић**. Пријави је уредно приложила конкурсом предвиђену документацију.

Биографски подаци

Сандра Шћепановић рођена је 22. јуна 1974. године у Кули. Године 1993. уписала је основне студије на Одељењу за класичне науке Филозофског факултета и завршила их 1999. стекавши диплому класичног филолога. Исте године уписала је на истом одељењу магистарске студије под менторским руководством проф. др Александра Ломе и 2003. одбранила магистарски рад под насловом „Термини *theós* и *psykhḗ* код јонских филозофа природе. Историјат, компаративна и семантичка анализа“. Докторске студије наставила је 2007. на Факултету за класичне науке Универзитета у Оксфорду, код ментора професора Мартина Веста (Martin L. West) и одбранила 2011. докторску дисертацију “Αἰών and χρόνος. Their semantic development in the Greek poets and philosophers down to 400 BC”.

Од 2000. године кандидаткиња је ангажована на Одељењу за класичне науке Филозофског факултета, најпре као асистент приправник, од 2004. као асистент (поновни избор 2010), од 2013. у звању доцента (поновни избор 2018), на предметима Грчки језик (од 2000) и Историјска граматика грчког језика (од 2004). Од 2013. до 2018. учествовала је у настави предмета Историја филозофије 1а — Предсократовци на Одељењу за филозофију Филозофског факултета. Године 2009. била је ангажована у настави на *Jesus* колеџу Универзитета у Оксфорду. Изводи наставу и на изборним предметима на постдипломским студијама (Историја класичних језика, Класични језици у контакту, Варијетети грчког и латинског језика).

Била је стипендист Националног Каподистријског универзитета у Атини за шестонедељни летњи курс савременог грчког језика и културе (1999), Министарства науке и технологије Републике Србије (1999), Токио фондације (*Sasakawa*) за израду магистарске тезе (2000) и за једномесечни истраживачки боравак на Универзитету у Карлсруеу, Немачка (2001), *OSI/FCO Chevening* за деветомесечни истраживачки боравак на Универзитету у Оксфорду (2005), *Clarendon* фондације и *Jesus* колеџа у Оксфорду за израду докторске дисертације (2007), Немачке службе за академску размену (DAAD) за истраживачки боравак на универзитету *Ludwig‑Maximilian* у Минхену при школи за античку филозофију (2016) и добитник *Тytys Fellowship* за тромесечни истраживачки боравак на Универзитету у Синсинатију, САД (2020).

Научни рад

Учешће на научним скуповима и предавања по позиву

Кандидаткиња је досад учествовала са рефератима на шест научних скупова у иностранству и одржала десет предавања по позиву, од тога девет у иностранству и једно у земљи. Претежан део тих активности пада у период након њеног првог избора у наставно звање 2013.

Током 2008. Сандра Шћепановић је са проф. др Милошем Арсенијевићем држала предавања под насловом “A new reconstruction of Zeno’s *Flying Arrow*” у склопу семинара из античке филозофије на универзитетима у Јорку, Ворику и Оксфорду (Велика Британија). Исте године је на *Jesus* колеџу у Оксфорду у склопу истраживачког симпозијума “The ways of words” представила део свога докторског истраживања. На *Symposium Praesocraticum* одржаном 2012. на универзитету у Кембриџу излагала је на тему “Heraclitus’ fragment B52 and other uses of *aiôn* in early Greek poetry and philosophy”. Године 2013. је на Одсеку за индоевропске студије универзитета *Friedrich Schiller* у Јени, Немачка, одржала два гостујућа предавања под насловима “Some representations of time in early Greek literature” i “Heraclitus’ fragment DK22 B52: its wording and a possible interpretation”. Учествовала је 2014. на Четрнаестом конгресу FIEC-a (Међународне федерације друштава за класичне студије) у Бордоу, Француска, са рефератом “The human condition, divine intervention, and the passage of time in Pindar’s victory odes”. Током 2016. излагала је на конференцији *Hesiod and the Presocratics* одржаној на Универзитету у Лајдену, Холандија, на тему “Hesiod and the Presocratics on time” и на годишњој скупштини Српског филозофског друштва на тему: “Хераклит: јединство учења и језичког израза”. У току 2017. године учествовала је на конференцијама “Natales grate numeras?” Одјела за класичну филологију Свеучилишта у Задру (Хрватска) и *Time and Eternity in Archaic Greek Literature* на Универзитету у Шарлотсвилу, Вирџинија, са рефератом “Some patterns of cyclicality in the early Presocratics and their possible parallels in early Greek non-philosophical literature” и држала два предавања у Европском центру за културу у Делфима, Грчка, у склопу семинара о језику и цивилизацији античке Грчке: “Delphic γνῶθι σαυτόν and its reflections in early Greek lyric poetry” и “Divine revelation in Hesiod and in the Presocratics”. У јуну 2018, заједно са проф. др М. Арсенијевићем и доц. др М. Вулетићем са Одељења за филозофију Филозофског факултета у Београду, одржала је пленарно излагање на конгресу Међународне асоцијације за предсократске студије у Делфима, “Multitude and Heterogeneity: A New Reconstruction of Anaxagoras’ Cosmology”. Октобра 2019. године гостовала је на Универзитету у Марсеју (Aix-en-Provence), где је одржала предавање “Empedocles’ time expressions in contexts”, а у новембру исте године гостовала је на Филозофском факултету Универзитета у Оксфорду, са предавањем “The Origin of the Manifestly Heterogeneous World in Anaxagoras’ Physics”, које је одржала заједно са проф. др М. Арсенијевићем са Одељења за филозофију.

Објављени научни радови

У периоду од избора у претходно звање, кандидаткиња је објавила научну монографију из области у коју се бира, три оригинална рада у међународним научним часописима и тематским зборницима и једно излагање са међународног научног скупа објављено у целини.

**M42**

1. *Empedokle o ustrojstvu sveta i ljudskoj sudbini*, Novi Sad (Akademska knjiga) 2021.

ISBN: 978-86-6263-348-4

**M24**

1. “Empedocles’ time expressions in contexts”, *Lucida intervalla* 50 (2021), 5–28.

**M14**

1. „Ὡς ὁ πολλὸς λόγος Ἑλλήνων. Један мудрац у три критичне ситуације: Талес у првој књизи Херодотове *Историје*“, *Класици и класична традиција као путоказ и као прибежиште*, В. Недељковић (ур.), Универзитет у Београду, Филозофски факултет 2021, 9–21.

**М13**

1. “Thinking about time and eternity – from Hesiod and the Presocratics to Plato and Aristotle”, *Hesiod and the Beginnings of Greek Philosophy*, H. Koning and L. Iribarren (eds.), Leiden (Brill) 2022, 139–158.

**М33**

1. “On the anniversary: a discussion of the meaning of early Greek ἐνιαυτός”, *Zbornik radova međunarodnog znanstvenog skupa “Natales grate numeras?”*, Sveučilište u Zadru, Zadar 2020, 23–36.

Приказ важнијих научних радова

(бројкама 1–5 реферише се на претходни списак)

У свим радовима др Сандре Шћепановић насталим у овом периоду препознаје се одлична спрема коју је стекла током својих докторских студија на Оксфорду код водећег класичног филолога нашег времена, Мартина Веста, а која је у њима удружена са њеним властитим истраживачким талентом. Њихове основне одлике су промишљен избор проблематике, са разних страна начете али не и до краја разрешене на једном вековима обрађиваном пољу, аналитички приступ старогрчким изворима, познавање и критичко вредновање секундарне литературе и трезвено извођење закључака, који пружају нове филолошке увиде и културноисторијске доприносе.

**1.** Композиција књиге логична је и прегледна. Отвара је поглавље где су сабрана сва расположива знања о Емпедокловом животу, интелектуалној подлози на којој је поникао као филозоф и његовој политичкој делатности, али и аури исцелитеља, чудотворца и чак (полу)бога, коју је он сам око себе стварао за живота, да би је потоња традиција ширила бројним апокрифним примесама. Затим се фокус преноси на Емпедоклово дело, тј. на оно што је од њега до нас доспело. Не располажемо непосредном рукописном предајом, изузев једног (тзв. Штразбуршког) папируса из првог столећа хришћанске ере, нађеног почетком прошлог века у Египту а састављеног из комадића и прочитаног тек деведесетак година доцније. Дотада смо имали само директне или индиректне цитате из Емпедокла у сачуваним делима разних античких аутора. Укупна евиденција отвара питање да ли су два Емпедоклова филозофска састава испевана у хексаметрима, на која наши антички извори реферишу под називима „О природи“ (Φυσικά) и „Очишћења“ (Καθαρμοί), одиста била засебни спевови или два дела једног истог дидактичког спева. Др Шћепановић се, темељно размотривши и у понечем допунивши аргументацију у корист једне и друге тезе, приклања оној која је засад превладала у науци, да је Емпедокле природословну и етичку материју обрадио сваку за себе, што се одразило и у наслову ове монографије, у којем је Емпедоклово учење о структури и начину функционисања универзума раздвојено од оног које се тиче човека и његове судбине у тим космичким токовима. Следствено, посебно поглавље посвећено је поеми *О природи*, а друго *Очишћењима*. У оба је спроведена потанка анализа Емпедокловог учења, која читаоца припрема за непосредно суочавање са његовим властитим до нас доспелим речима, које следи у средишњем делу књиге.

Емпедокле, како је већ речено, своја два филозофска списа није написао у прози, већ испевао у епском стиху, хексаметру, који је у његово доба био освештан замашном традицијом, пре свих Хомером и Хесиодом. Могућим се чине два објашњења зашто је тако радио, која се међусобно не искључују: можда је напросто желео да своју филозофију заодене песничким рухом, или је, попут питагорејаца из чије је средине поникао, своје учење наменио усменој предаји а не читању – напамет се лакше уче метрички него прозни текстови. У сваком случају, примерено је било уместо прозног, дословног превода, пренети српском читаоцу и књижевни аспекат Емпедокловог дела, препевом који верно одражава не само његов смисао, него и поетско уобличење. Тог посла прихватила се, у коауторству са Сандром Шћепановић, проф. др Марјанца Пакиж, један од наших најбољих преводилаца са класичних језика, која нас је досад обдарила низом изврсних превода прозних и песничких дела, од Платоновог Тимаја до Вергилијеве Енејиде. Њеном заслугом је широка читалачка публика добила прилику да упозна не само Емпедокла филозофа, него и песника. Упоредо уз превод дат је грчки оригинал, и то тако што су фрагменти распоређени на начин који није преузет ни из једног од постојећих издања, у којима се њихов редослед иначе веома разликује, већ представља самосталан покушај реконструкције протографа и тиме пружа несумњив допринос на пољу критике Емпедокловог текста у једној вишевековној филолошкој дискусији.

Књига Сандре Шћепановић је пример озбиљног издавања класичних текстова у нас. Она има све одлике темељне и оригиналне научне студије, али је писана јасним и питким стилом, тако да ће, скупа са надахнутим препевом Марјанце Пакиж, свакако наћи пут до шире читалачке публике заинтересоване за историју грчке и европске мисли.

Књига се нашла међу три наслова у најужем избору за годишњу награду „Никола Милошевић“ коју додељује Радио Београд 2 за најбољу књигу из области теорије књижевности и уметности, естетике и филозофије.

**2.** У раду објављеном у часопису *Lucida intervalla* нуди се детаљна анализа употреба израза којима се означава време у Емпедокловим фрагментима. Ти изрази се најчешће срећу у космолошким контекстима (фр. DK31 B17, B26, B30) и указују на правилност макрокосмичке алтернације између једног (равномерне смеше четири космотворна елемента) и мноштва (међусобно сасвим одвојених елементарних маса) те објашњавају њено стално понављање. Цикличност космичких промена изражава се фразом περιπλομένοιο χρόνοιο (фр. B17, B115), док се у фрагменту B30 изразом идентичне граматичке структуре, τελειομένοιο χρόνοιο, указује на то да стање равномерне измешаности четири елемента под утицајем Љубави, које Емпедокле назива *Сфајрос*, представља прекретницу космичког циклуса и τέλος макрокосмичких промена. Међутим, др Шћепановић примећује да, када се јаве у контексту приповести о лутањима палог демона (фр. B115), исти и слични временски изрази и с њима повезани концепти упућују на процес који у многочему подсећа на космичке промене, али прати себи својствене законитости. Овим се не пориче суштинска повезаност и битна подударност космичког са тзв. демонским циклусом, али се изражава резерва према покушајима да се други интегрише у први.

**3.** У раду објављеном у тематском зборнику насталом у оквиру научног пројекта „Човек и друштво у време кризе“ разматрају се три помена мудраца Талеса из Милета у три критичне ситуације описане у првој књизи Херодотове *Историје*. Реч је о следећим догађајима: Талесовом предвиђању помрачења сунца над Кападокијом, које се десило уочи битке између зараћених Лиђана и Међана (Hdt. 1.74.2); Талесовом савету да се централизује јонска управа у Теосу, како би се јонски градови одупрли најезди Персијанаца (1.170.3); Талесовом упутству о измештању тока реке Халис, како би се лиђанска војска пребацила на територију Међана (1.75.4–6). Ти догађаји првенствено одсликавају политичке прилике у Малој Азији у шестом веку пре Христа, а Талесово учешће у њима представља предмет спора и њихова се веродостојност једнако дискутује и у савременој науци. У раду се разматра социјална димензија ових догађаја, односно чињеница да Херодот за сваки од њих као извор помиње традицију потеклу од хеленског становништва Јоније, некад напомињући да сумња у њихову истинитост (нпр. у случају приповести о преласку реке Халис). Начин на који хеленско предање памти те догађаје даје им посебну социјалну димензију: Талесова пророчка мудрост, која се испољава у сфери како природних тако и друштвених појава, те његова легендарна практична интелигенција, одражавају отпор и виталност духа јонских Хелена суочених са крупним политичким превирањима на подручју Мале Азије у VI в. пре Хр.

**4.** Реферат са међународне конференције одржане 2017. на Свеучилишту у Задру објављен је у целини у зборнику радова 2020. године. У том раду ауторка испитује семантичке и граматичке контексте у којима се именица ἐνιαυτός јавља у раној грчкој поезији и утврђује да је, у тим употребама, значењска сложеност њена суштинска одлика. Најпре се указује на контексте у којима та именица означава временски интервал који се циклично понавља и који је маркиран редовним јављањем одређених природних појава (кретање небеских тела и са њима усклађени атмосферски услови, односно годишња доба) или друштвених активности, које се доводе у везу с природним циклусима (фестивали и пољопривредни радови). Ти догађаји могу се посматрати као ‘прекретнице’ циклуса, односно као тачке у којима се један циклус завршава а други започиње. На овај начин ἐνιαυτός се може разумети као временски период који води кулминацији и потом регенерацији, и то значење препознатљиво је и у ранофилозофском концепту Велике године (μέγας ἐνιαυτός). Поред тога, у неким књижевним и епиграфским употребама у V в. пре Хр. лимитативно значење „годишњица“ односи превагу. У раној епској и лирској поезији, међутим, распознајемо и дуративни („укупно трајање године“) и лимитативни („годишњица“) аспект значења именице ἐνιαυτός. Ове две семантичке нијансе кључне су и за разумевање једне карактеристичне поетске употребе ове именице у контексту трудноће и рађања, где ἐνιαυτός означава одређен временски рок, односно период трудноће који се завршава порођајем (Hom. *Od*. 11.248; Hes. *Th*. 58, 184д, *Sc*. 87; Alc. 42.12).

**5.** У раду у тематском зборнику посвећеном Хесиоду и раној грчкој филозофији, који се налази у завршној фази припреме за штампу у престижној издавачкој кући (Brill), разматрају се пресократске модификације једне древне епске формуле („оно што је било, што јесте и што ће бити“), коју рани грчки филозофи користе приликом разматрања постанка и промене у времену. Те ране филозофске употребе, како је утврђено, утицале су на расправе о времену и вечности код Платона и Аристотела. Поред овога, у раду се испитује и да ли је начин на који је Хесиод употребио поменуту епску формулу у *Теогонији*, најављујући, у контексту надахнућа које је добио од Муза, приповест о настанку обоготворених конституенaтa света (Hes. *Th*. 32), могао инспирисати касније пресократске адаптације исте формуле. Да би ово установила, др Шћепановић анализира употребе и значења праиндоевропске поетске формуле, којом се указује на свеобухватност божанског знања и присуства те, кроз божанско надахнуће, и на свеобухватност пророчког и песничког знања. Затим се ове употребе упоређују пре свега са Хераклитовом изјавом о вечном трајању космоса, који је „увек био, јесте и биће“ (DK22 B30). Надовезујући се управо на ту Хераклитову тврдњу, Парменид, како се верује, стварности пориче темпоралност (DK28 B8.5–6). Сличне формулаичне изразе затим налазимо и код Анаксагоре и Емпедокла, у опису космичких промена које се дешавају током времена. На крају рада др Шћепановић показује како се Платон, а затим и Аристотел, надовезују на ова пресократска разматрања: анализирајући употребе тих формулаичних израза код својих претходника они објашњавају да се о времену и вечности мора говорити на различите начине.

3. Оцена испуњености законских услова и критеријума за избор у предложено наставничко звање

Кандидаткиња је испунила обавезни услов за избор у звање ванредног професора, објавивши у периоду од поновљеног избора у звање доцента научну монографију из научне области за коју се бира, један рад из категорије М24 те по један рад из категорија М13, М14 и М33 (траже се два рада из категорије М20; радови из категорије М20 могу бити замењени радовима из категорије М13 и М14).

У периоду од 2018. до 2021. студенти су наставни рад др Сандре Шћепановић вредновали оценама у распону од 4.75 до 5.00.

Кандидаткиња је ментор једне докторске дисертације, чија је израда у току (Исидора Толић), била је ментор једног одбрањеног мастер рада (Александар Миленковић), члан бројних комисија за оцену и одбрану завршних и мастер радова, као и пет докторских дисертација (Јована Шијаковић, Јелена Капустина, Јелена Фемић Касапис, Игор Јавор, Марина Андријашевић). Тренутно руководи и израдом мастер рада Софије Хохњец.

Др Шћепановић дала је у протеклом периоду свој допринос функционисању и афирмацији Одељења за класичне науке и целог Факултета. У процесу акредитације 2013–15. била је одељењски координатор. Била је одељењски представник у Савету Факултета од 2018. до 2020. и заменик одељењског представника у претходном сазиву. Године 2016. била је један од организатора промоције Одељења за класичне науке на семинару организованом за средњошколце који су освојили награде на такмичењу из класичних језика.

Од 2013. др Шћепановић је ангажована на пројекту „Логичко‑епистемолошке основе науке и метафизике“ при Одељењу за филозофију Филозофског факултета у Београду који финансира надлежно министарство за науку Републике Србије (број 179067). Од 2020. године учествује и на пројекту „Човек и друштво у време кризе“, који финансира Филозофски факултет у Београду.

Др Шћепановић је од 2002. године члан редакције часописа *Lucida Intervalla* који издаје Филозофски факултет Универзитета у Београду, дуже времена вршила је посао секретара уредништва, а од 2020. налази се на месту главног и одговорног уредника тог часописа.

Од 2016. године др Шћепановић је председник Асоцијације за класичне студије Србије. У том својству учествује у организацији годишњег такмичења ученика средњих школа у знању грчког и латинског језика, као и редовних стручних семинара за наставнике класичних језика.

Од 2020. године др Шћепановић је председник Научног већа Центра за антику и класично наслеђе при Одељењу за класичне науке Филозофског факултета у Београду, чији је члан од 2015. У својству члана Научног већа организовала је гостујућа предавања следећих иностраних предавача:

Проф. Мартин Вест и проф. Стефани Вест, Универзитет у Оксфорду (2015), проф. Стефани Вест, Универзитет у Оксфорду (март 2018); проф. Џени Страус Клеј, Универзитет у Вирџинији, САД и проф. Атанасиос Вергадос, Универзитет у Њукаслу, Велика Британија (мај 2019.); проф. Глен Мост, Универзитет у Пизи, Италија / Универзитет у Чикагу, САД (фебруар 2019).

4. Укупна оцена

Укупна оцена долепотписане комисије гласи да кандидаткиња др Сандра Шћепановић испуњава све услове за избор у звање ванредног професора, како формалне тако и суштинске. Докторанткиња једног од највећих класичних филолога нашег времена, оксфордског професора Мартина Веста, она се својим досадашњим радовима, у којима успешно спаја филолошко‑лингвистичку анализу са културноисторијским увидима, профилисала у истакнутог стручњака за рану грчку филозофију на међународном плану, а свакако водећег код нас. Додамо ли тим резултатима њен горе изложен укупни наставни и стручни ангажман, из свега проистиче јединствено

**5. Мишљење и предлог Комисије**

Усрдно предлажемо да **др Сандра Шћепановић** на основу објављеног конкурса на који се пријавила као једини кандидат буде изабрана у звање ванредног професора за ужу научну област Класичне науке са тежиштем истраживања Грчка лингвистика.

Београд, 6. децембар 2017. године.

ЧЛАНОВИ КОМИСИЈЕ

др Александар Лома,

редовни професор

Филозофског факултета

Универзитета у Београду

др Војин Недељковић,

редовни професор

Филозофског факултета

Универзитета у Београду

др Даниел Марковић,

ванредни професор

Универзитета у Синсинатију